ลิเบอร์ตี้โล่งพ้นบ่วงถูกสั่งปิด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

คปภ.เผยเงินกองทุน143ล. คุมจ่ายลูกค้าก่อนปลดล็อก
โพสต์ทูเดย์ — ลิเบอร์ตี้ รอดตาย เพิ่มทุนสำเร็จ เงินกองทุน 143.56 ล้านบาท สูงกว่าที่กฎหมายกำหนด แต่ยังถูกคุม เหตุยังค้างจ่ายค่าสินไหม 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ออกประกาศหรือโฆษณาการฝ่าฝืนหรือไม่ปฏิบัติตามกฎหมายว่าด้วยการประกันชีวิต เมื่อวันที่ 7 ต.ค.ที่ผ่านมา พบว่าบริษัท ลิเบอร์ตี้ประกันภัย สามารถดำรงเงินกองทุนครบถ้วนตามกฎหมายแล้วเมื่อวันที่ 30 มิ.ย.ที่ผ่านมา โดยมีเงินกองทุน 143.56 ล้านบาท สูงกว่าที่กฎหมายกำหนดไว้ที่ 30 ล้านบาท จากเดิมที่เงินกองทุนติดลบ 121.03 ล้านบาท
อย่างไรก็ตาม เลขาธิการ คปภ. ในฐานะนายทะเบียน ยังคงมีคำสั่งให้บริษัท ลิเบอร์ตี้ประกันภัย หยุดรับประกันวินาศภัยเป็นการชั่วคราวจนกว่าจะมีคำสั่งเปลี่ยนแปลง เนื่องจากบริษัทยังค้างจ่ายค่าสินไหมทดแทนให้แก่ผู้เอาประกันภัยหรือประชาชนเป็นจำนวนมาก
สำหรับ 7 เดือนแรก บริษัท ลิเบอร์ตี้ฯ มีเบี้ยรับรวม 58.29 ล้านบาท ลดลง 64.68% เมื่อเทียบกับงวดเดียวกันของปีก่อน
ขณะที่บริษัท เอ.พี.เอฟ. อินเตอร์เนชั่นแนล อินชัวรันส์ ยังไม่สามารถเพิ่มทุนได้ โดยเมื่อวันที่ 31 ก.ค. 2553 เงินกองทุนยังต่ำกว่าที่กฎหมายกำหนด หรือเงินกองทุนติดลบ 277.68 ล้านบาท คปภ.ยังสั่งให้หยุดรับประกันวินาศภัยเป็นการชั่วคราวจนกว่าจะมีคำสั่งเปลี่ยนแปลง 
สำหรับ 7 เดือนแรก มีเบี้ยรับรวม 288.26 ล้านบาท เพิ่มขึ้น 158.10% เมื่อเทียบกับงวดเดียวกันของปีก่อน
แหล่งข่าวจาก คปภ. เปิดเผยว่า ด้านบริษัทประกันชีวิต ทางบริษัท สยามซัมซุงประกันชีวิต ได้ดำรงเงินกองทุนครบถ้วนตามกฎหมายแล้วเมื่อวันที่ 31 ก.ค. 2553 จำนวน 334.98 ล้านบาท จากที่กฎหมายขั้นต่ำกำหนดไว้ 50 ล้านบาท บริษัทสามารถรับประกันภัยได้ตามปกติ หลังจากที่ดำรงเงินกองทุนไม่ครบถ้วนตามกฎหมายเมื่อวันที่ 30 มิ.ย. 2553 เป็นเงิน 115.97 ล้านบาท 
ด้านผลการดำเนินงาน 9 เดือนแรกของปี 2553 บริษัท สยามซัมซุงประกันชีวิต มีเบี้ยลูกค้ารายใหม่ 508.8 ล้านบาท เพิ่มขึ้น 52.5% มีเบี้ยรับรวมทุกประเภท 853.3 ล้านบาท เพิ่มขึ้น 33.5%
ขณะที่บริษัท ฟินันซ่าประกันชีวิต ยังไม่สามารถดำรงเงินกองทุนได้ตามกฎหมาย โดยล่าสุดเมื่อวันที่ 31 ก.ค. 2553 มีจำนวนเงินกองทุนขาดอยู่จำนวน 870.81 ล้านบาท ซึ่งลดลงจากเดือน มิ.ย. 2553 ที่เงินกองทุนติดลบ 935.99 ล้านบาท ยังคงอยู่ภายใต้การควบคุมของคณะกรรมการควบคุม 
ทั้งนี้ 8 เดือนแรก บริษัท ฟินันซ่าประกันชีวิต มีเบี้ยลูกค้ารายใหม่ 35.7 ล้านบาท ลดลง 73% เบี้ยต่ออายุ 867.2 ล้านบาท เบี้ยชำระครั้งเดียว 1.7 ล้านบาท รวมเบี้ยรับ 904.6 ล้านบาท ลดลง 16%